*78. számú előterjesztés*

*Bátaszék Város Önkormányzata 2020. évi zárszámadási rendeletének jóváhagyása*

|  |
| --- |
| **Előterjesztő:** Dr. Bozsolik Róbert polgármester    **Készítette:** Nagyné Gyura Györgyi pénzügyi irodavezető  Adorján Viktória gazdálkodási ügyintéző    **Törvényességi ellenőrzést végezte:** Kondriczné dr. Varga Erzsébet jegyző |

**Tisztelt Képviselő-testület!**

A képviselő-testület a zárszámadási rendeletben történő meghatározására az Mötv. 143. § (4) bekezdés c) pontjában kapott felhatalmazás alapján jogosult. Az államháztartásról szóló 2011. évi CXCV. törvény 91. § (1) bekezdésében foglaltak alapján a jegyző által elkészített zárszámadási rendelet-tervezetet a polgármester a költségvetési évet követő ötödik hónap utolsó napjáig terjeszti a képviselő-testület elé. A zárszámadásról a képviselő-testület rendeletet alkot.

Bátaszék Város Önkormányzata 2020. évi pénzügyi tervének végrehajtásáról szóló zárszámadás elkészült, melyet az alábbiak szerint terjesztek a Képviselő-testület elé.

**I.**

**Bevezető**

Bátaszék Város Önkormányzatának Képviselő-testülete 2020. március 11.-én fogadta el az önkormányzat 2020. évi költségvetéséről szóló **3/2020. számú rendeletét**, ami a költségvetés végrehajtásának időszakában 4 alkalommal módosításra került. A képviselő-testület folyamatosan tájékozódott az időarányos teljesítésekről.

A 2020. évi költségvetés tervezésekor a korábbi évek gyakorlata szerint állítottuk össze Bátaszék Város Önkormányzatának költségvetését. Év közben viszont a globális világjárvány negatív hatásai felülírták az eredeti terveket, ennek ellenére igyekeztünk az eltervezett feladatainkat végrehajtani, lebonyolítani a beruházásokat, felújításokat és az intézményeink működtetését is megfelelően megoldani. Igaz, hogy a kötelezően elrendelt leállások belső szerkezeti változásokat okoztak, de azoknak a rugalmas kezelése következtében nem sérült a költségvetés.

Bátaszék Város lakosainak száma 2020. január 1-jén 6.475 fő volt.

**II.**

### Önkormányzati feladatellátás általános értékelése

**2020. évi feladatellátásról részletes beszámoló az intézményektől:**

**Bátaszéki Mikrotérségi Óvoda, Bölcsőde és Konyha 2020.**

Az óvodai és bölcsődei nevelő munka szervezésének szabályait a 2011. évi CXC. tv. a nemzeti köznevelésről, az 1997. évi XXXI. tv. a gyermekek védelméről és a gyámügyi igazgatásról, valamint az e törvényekhez kapcsolódó kormány és miniszteri rendeletek szabályozzák, és egyben meghatározzák a jövő nevelési irányát.

A Bátaszéki Mikrotérségi Óvoda, Bölcsőde és Konyha többcélú intézmény (köznevelési, szociális) négy óvodából, egy bölcsődéből és két főzőkonyhából tevődik össze. Önállóan működő költségvetési szerv.

Az intézmény fenntartási és működési költségeit a naptári évre összeállított költségvetés irányozza elő, amelyet a Bátaszéki Mikrotérségi Óvoda és Bölcsőde Intézményfenntartó Társulása hagy jóvá.

1. **Épületfeltételek, kihasználtság (felújítás)**

**Óvodák**

Bátaszéken 9 csoportban, Alsónyéken, Alsónánán és Pörbölyön 1-1 csoportban kerültek a gyerekek elhelyezésre. A tizedik csoportszoba reggel 6.00-7.00-ig az ügyeletes szoba, itt várja a korán érkezőket az ügyeletes pedagógus. Valamint a tehetséggondozó és fejlesztő foglalkozásoknak ad helyet délelőtt és délután egyaránt.

Az óvodák külső és belső képe megfelelő, rendezett.

Külön foglalkoztató helyiség található a logopédus és a gyógy testnevelő számára, amelyek Bátaszéken a „régi” épületrészben funkcionálnak.

Só szobánkat maximálisan kihasználjuk, nem csak az óvodások, a bölcsődések is rendszeresen élvezik jótékony hatását.

**Bölcsőde**

Az óvodával párhuzamos utcáról külön bejárattal, de folyosó összeköttetéssel működik bölcsődénk. Mindkét csoportban maximális feltöltöttséggel folyik a nevelő- és gondozómunka. A berendezés a gyermekek életkorának megfelelő, újszerű. A játékeszközök biztosítottak, az udvari játékok megfelelőek.

**Konyha**

A főzőkonyha az általános iskola épületében üzemel, innen kerül az étel az intézményekbe.

A konyhai eszközökkel való ellátottság alapvetően biztosított. Az elavult konyhai berendezések korszerűbb eszközökre történő cseréjére a pénzügyi források rendelkezésre álltak.

A tanév befejeztével az éves nagytakarítást és tisztasági meszelést vállalkozóval végeztettük el.

Az ételszállítást a Német Nemzetiségi Önkormányzat tulajdonában lévő,(a MOB mint üzembentartó) Opel Vivaro gépkocsival oldjuk meg.

1. **Eredményeink az épület állagának megóvása területén; felújítás, beruházás**

A csoportszobák és az óvodák, bölcsőde belső környezeti feltételeinek javítása, állagának megőrzése fontos feladat. Ebben az évben is sikerült állagmegőrző, felújító munkálatokat végeznünk.

Beruházások, karbantartás

Bátaszék óvoda és bölcsőde:

* bölcsőde csoportszobák meszelése, udvari fa játékok és kerítés mázolása
* bölcsődei fejlesztő-és alapjátékok
* tálalókonyha külső faljavítás
* udvari mászótorony alá gumiszőnyeg
* tető a kerékpártároló fölé
* terasz burkolat cseréje

Alsónyéki óvoda:

* 5 db fektető ágy
* takaróponyva homokozóra
* napvitorla
* magnó

Pörbölyi óvoda:

* egyensúlyozó udvari játék

Főzőkonyha Pörböly:

* 1 db kombinált gáztűzhely

Főzőkonyha Bátaszék:

* 1 db mosogatógép
* 8 db ebédlői asztal
* tisztasági festések

1. **Személyi feltételek**

A pedagógusok és más alkalmazottak létszáma a feladat ellátására a törvényben leírtak szerint elegendő volt.

|  |  |
| --- | --- |
| **2020.09.01. álláshelyek és dolgozók száma**  Jogviszonyban lévő összes pedagógus  Ebből: intézményvezető | 25  1 |
| Dajka | 12 |
| Pedagógiai asszisztens | 3 |
| Óvodatitkár | 1 |
| Takarító | 0,5 |
| Bölcsődei dolgozó | 5 |
| Csökkent munkaképességű dolgozó 4 órában | 4 |
| Összes konyhai dolgozó  ebből: Bátaszék főzőkonyha  Gimnáziumi tálaló:  Óvodai tálaló  Pörböly főzőkonyha (1 fő teljes munkaidő, 2 fő félműszakos) | 18  14  0,5  1,5  2 |
| munkaidő kedvezményből | 0,19 |
| összesen | 64,69 álláshely |

1. **Gyermekek létszáma**

Beírt létszám 2020. március 31-én

|  |  |
| --- | --- |
| Bátaszék | 227 fő |
| Alsónyék | 28 fő |
| Pörböly | 20 fő |
| Bölcsőde | 21 fő |
| Alsónána | 18 fő |
| **összesen** | **314 fő** |

**Óvodába beiratkozók száma 2020. április: 69**

Bátaszékre: 53

Alsónyékre: 9

Pörbölyre: 4

Alsónána: 3

**Iskolai beiratkozás**

|  |  |  |
| --- | --- | --- |
|  | Iskolába beiratkozott | Óvodában maradt |
| Bátaszék | 62 | 27 |
| Alsónyék | 8 | 1 |
| Pörböly | 6 | 2 |
| Alsónána | 4 | 2 |
| **Összesen** | **80** | **32** |

1. **Bérjellegű és a dologi költségek alakulása, a szakmai feladat elláthatósága**

Üres álláshellyel intézményünk nem rendelkezik, a jogszabályok és önkormányzati döntésnek megfelelően az engedélyezett létszámkeret alapján végeztük munkánkat. Fenntartói döntés alapján az engedélyezett létszámkeret intézményi szinten 64,69 álláshely volt.

Dologi kiadásokra biztosított előirányzatok lehetővé tették a szakmai munka színvonalas ellátását.

A nagycsoportosok úszásának/vízhez szoktatásának óradíját, valamint valamennyi gyermek személyes higiéniájához használt tisztasági szerek beszerzését az intézmény költségvetése 2020-ban is tartalmazta. A másik fontos terület a foglalkozásokhoz szükséges szakmai anyagok, játékok, fejlesztőjátékok beszerzése.

A napi működés feltételeinek biztosításához elengedhetetlen anyagokat vásároltuk csak meg, a dolgozók is keresték a takarékos és ésszerű megoldásokat.

1. **A nevelőmunka eredményei:**

Tartalmas, eseménydús, változásokban, és megoldandó feladatokban bővelkedő év volt 2020.

A stratégiai és operatív dokumentumokban megfogalmazott célok, feladatok – a csoport, valamint a kiemelt figyelmet igénylő gyermekek adottságait figyelembe véve – megjelentek a pedagógusok tervező munkájában és annak ütemezésében.

A pedagógiai munka megfelelt az éves tervezésben foglaltaknak, az esetleges eltérések indokoltak. Az eltérést a pandémia miatt elrendelt rendkívüli szünet okozta. Az otthon lévőknek az nevelést-oktatást online módon segítettük. De ennek ellenére a teljes pedagógiai folyamat követhető volt a tevékenységi tervben, a csoportnaplókban, valamint a gyermeki produktumokban.

Az intézmény óvodáinak 6 csoportjában kompetencia alapú nevelés, 4 csoportban(ebből 1 Alsónánán) német nemzetiségi nevelés folyik.

A gyermekek örömmel jártak óvodába, ez látványosan a nagycsoportosoknál volt érzékelhető, miután a pihenést követően szervezett tevékenységeket végezhettek.

A nyár során az elmúlt évekhez képest lényegesen több gyermek vette igénybe az óvodai ellátást. Köszönhető ez főleg annak, hogy márciustól májusig, a rendkívüli szünet időtartama alatt csak ügyeletet tarthattunk. A szülők nagy része otthon tartotta gyermekét, így a szabadságuk ideje átütemeződött. Igyekeztünk ebben az időszakban a gyerekek számára pótolni az elmaradt lehetőségeket, élményeket.

**Továbbképzések:**

A nevelési év elején elkészült az intézmény továbbképzési programja és terve. Az éves terv alapján a pedagógusok részt vettek az őszi továbbképzéseken, amelyek témái pedagógiai programunk megvalósításához kapcsolódtak. Az intézmény mindenkori költségvetésének függvényében kerültek meghatározásra a továbbképzések támogatásának lehetőségei. A tavaszi képzések egy része a járványhelyzet miatt elmaradt, de amit lehetett, online módon vettünk részt.

**Gondozási Központ**

A Gondozási Központ működési köre a tavalyi évben kiterjedt a család- és gyermekjóléti szolgáltatás esetében Bátaszék város, Alsónána, Alsónyék, Báta és Sárpilis községek, a házi segítségnyújtás, a jelzőrendszeres házi segítségnyújtás esetében Bátaszék város, Alsónána, Alsónyék, Báta, Pörböly, Sárpilis és Várdomb községek, az étkeztetés esetében Bátaszék város, a nappali ellátás esetében Bátaszék város, Alsónyék, Alsónána, Pörböly, Sárpilis, Várdomb községek, a védőnői szolgáltatás esetében Bátaszék város, valamint Alsónyék és Pörböly községek közigazgatási területére, míg a központi házi orvosi ügyelet esetében Bátaszék város, Alsónána, Alsónyék, Báta, Mórágy, Pörböly és Várdomb községek közigazgatási területére.

***Tárgyi feltételek***

Intézményünk a szociális, gyermekjóléti és egészségügyi feladatokat négy külön álló épületben látja el.

A székhely épületben, a Család- és Gyermekjóléti Szolgálat, Jelzőrendszeres házi segítségnyújtás, a telephelyeken a Védőnői Szolgálat, Nappali ellátás, Étkeztetés, Házi segítségnyújtás, Központi háziorvosi ügyelet feladatellátása történik.

Valamennyi épület akadálymentesített.

A nappali ellátás épületét kivéve, az intézmény technikailag megfelelően felszerelt. A jó eszközellátottságunk a céltudatos, előrelátó gazdálkodásnak köszönhető. Fontos cél, a tárgyi feltételek színvonalának megőrzése, az elavult eszközök folyamatos cseréje.

Minden munkavállaló számítógéppel és internet eléréssel rendelkezik. A nyomtatási, telefonálási, faxolási lehetőség mindenki számára biztosítottak.

A társult településekre történő kijárás, a munkavállaló saját gépjárművével történik.

Az útiköltséget intézményünk megtéríti a dolgozó részére.

Helyben a családokhoz történő kijáráshoz, szolgálati kerékpár áll a munkavállalók rendelkezésére, akiknek a jogszabályi előírásoknak megfelelően, munkaruhát és védőruhát is biztosítunk.

A nappali ellátás épületének teljes felújítása vagy átépítése halaszthatatlan feladat lenne. A tavalyi évben tisztasági festési, mázolási feladatokat végeztettük el. A bútorzat elavult, elrongálódott. Az udvari részen található irodaépület életveszélyessé vált, ezért 2019. januárban le kellett bontani az épületet.

Az iroda kialakítása a betegszoba helyére történt meg, amely számos nehézséget vet fel a napi munkavégzés során. A mosást a Művelődési Ház hátsó traktusában tudtuk megoldani.

A székhely épületnél kisebb állagmegóvási és javítási munkálatokat végeztünk (festés, mázolás). Az emeleti közösségi helyiségben, klímaberendezés került felszerelésre.

A Védőnői Szolgálat épületének két helyiségében, a higiénés és az érintésvédelmi feltételek javítása érdekében történtek felújítási munkálatok, valamint a tisztasági festés történt.

***Személyi feltételek***

2020.01.01-én a Család- és Gyermekjóléti Szolgálatnál 5 engedélyezett álláshely volt. A szolgálat munkavállalói létszáma, 3 fő családsegítőből, 1 fő adminisztrátorból és 1 fő intézményvezetőből állt, akik valamennyien heti 40 órában végezték a tevékenységüket.

2019.02.06-tól egy családsegítő gyermekvállalás miatti tartós távolléten van.

Az idős ellátás területén, a személyi feltételek a jogszabályi előírásoknak megfelelnek.

Az étkeztetésen dolgozó asszisztenst kivéve, valamennyi munkavállaló szakképzett.

A tavalyi év első ¾ részében a helyettesítési feladatok zökkenőmentes ellátását is sikerült megoldani szakképzett gondozóval, valamennyi településen. Az őszi veszélyhelyzet kihirdetését követően, több munkavállaló megbetegedett, valamint a helyettesítési feladatokat ellátó külsős gondozó sem vállalta tovább a munkavégzést, aminek következtében nagyon nehezen tudtuk biztosítani a gondozottak ellátását. Hosszabb ideje belső helyettesítéssel tudjuk megoldani a házi segítségnyújtást.

Bátaszéken a házi segítségnyújtást 2020.01.15-től 5 gondozó (napi 8 órában), Sárpilisen 1 fő (napi 6 órában), Bátán 2 fő (1 fő teljes munkaidőben), 1 fő (napi 4 órában), Várdombon 2 fő (1 fő teljes munkaidőben, 1 fő napi 4 órában), Alsónyéken1 fő (napi 6 órában), Alsónánán 2020.01.02-től 1 fő (napi 8 órában) és Pörbölyön 1 fő (napi 4 órában) látta el.

A védőnői ellátásban, a meglévő négy körzetből, háromban részben helyettesítéssel láttuk el a feladatokat. A tavalyi évben minden tartós távolléten lévő védőnő ismételten munkába állt, így október 01-től megszűnt a tartós helyettesítés.

A központi háziorvosi ügyeleti feladatok ellátására a tavalyi évben 6 orvossal és 7 asszisztenssel volt szerződésünk.

***Továbbképzés***

Az év elején elkészítettük az intézmény továbbképzési tervét.

Kreditpontot biztosító képzéseken összesen 15 fő vett részt.

A munkavállalók részére lehetőség volt munkakörhöz kötött és szabadon választott továbbképzések elvégzésére.

***Család- és Gyermekjóléti Szolgálat szakmai feladatai***

A szakmai munkában a családsegítés feladatait továbbra is a szociális igazgatásról és szociális ellátásokról szóló 1993. évi III. törvény, míg a gyermekjóléti szolgálat és központ feladatait a gyermekek védelméről és a gyámügyi igazgatásról szóló 1997. évi XXXI. törvény szabályozza.

A Szolgálat feladata a település területén élő szociális és mentálhigiénés problémák miatt veszélyeztetett, illetve krízishelyzetbe került személyek és családok életvezetési képességének megőrzése, az ilyen helyzethez vezető okok megelőzése, a krízishelyzet megszüntetésének elősegítése, valamint a gyermekek testi, lelki egészségének, családban történő nevelkedésének elősegítése.

Az ellátást a településen élők ingyenesen vehetik igénybe.

A Szolgálatnál a tavalyi évben összesen 524 ügyféllel álltunk kapcsolatban. Ebből 199 fővel dolgoztunk együttműködési megállapodás alapján. 325 ügyfélnek egyszeri segítségnyújtás keretében segítettünk.

***A szolgálatnál 2020-ban megjelentek száma***

|  |  |  |
| --- | --- | --- |
| **Település** | **együttműködési megállapodás alapján**  **gondozottak száma** | **egyszeri segítségnyújtás keretében és megjelentek száma** |
| **Bátaszék** | 102 | 287 |
| **Alsónyék** | 13 | 11 |
| **Alsónána** | 15 | 4 |
| **Báta**  (2020.02.01-től kivált a feladatellátásból) | 27 | 9 |
| **Sárpilis** | 42 | 14 |

Évről, évre tapasztaljuk, hogy a családokban lévő problémák egyre összetettebbek.

A koronavírus-járvány miatt az otthonukba kényszerült családokban gyakoribbá válhatott az erőszak.

A korlátozások, a bezártság okozta kiszolgáltatottság, az anyagi és testi biztonság hiánya, a jövő teljes bizonytalansága, munkahelyi kétségek mind olyan tényezők, amelyek növelhetik az indulatok felerősödését.

A családsegítő munkája során a szülőket párkapcsolati, életvezetési, háztartásvezetési, gyermeknevelési tanácsokkal látta el, lelki-mentális esetkezelést végzett, illetve ügyintézésben, információnyújtásban is közreműködött.

***Családlátogatások száma a 2020-as évben***

|  |  |
| --- | --- |
| **település** | **családlátogatások száma** |
| **Bátaszék** | 633 |
| **Alsónána** | 184 |
| **Alsónyék** | 94 |
| **Báta** | 21 |
| **Sárpilis** | 127 |

A veszélyhelyzet ideje alatt, a családlátogatásokat fel kellett függeszteni, ezért a kapcsolattartás online vagy telefonos formában valósulhatott meg. Krízishelyzet és hatósági megkeresések esetében kerestük fel a családokat otthonukban.

***Prevenciós tevékenységek***

A tavalyi évben is nagy hangsúlyt fektetett Szolgálatunk a preventív tevékenységek szervezésre. A tanévzárót követő első péntektől, egészen augusztus végéig minden pénteken szabadidős tevékenységeket szerveztünk a településen élő gyerekek számára. Ilyen foglalkozás volt a kézműves foglalkozás, a strandolás, kerékpártúra, múzeum látogatás.

Az általunk gondozott gyermekek nagy része tanulási nehézségekkel küzd, ezért továbbra is fontosnak tartjuk, hogy számukra lehetőséget biztosítsunk a felzárkózásra. Évek óta segítünk nekik a tanulásban, a nyári pótvizsgákra való felkészülésben. (A veszélyhelyzet megszűnésének ideje alatt)

A lakossági felajánlásoknak köszönhetően, tudunk ruhaneműt osztani. Több alkalommal érkezett bútorfelajánlás, melyet a rászoruló családokhoz közvetlenül juttattunk el.

A tavalyi évben húsvétkor és karácsonykor a családok részére tartós élelmiszert, tisztító- és tisztálkodási szereket osztottunk. (170 család)

A minden évben megrendezésre kerülő gyermekek karácsonyi programja, a 2020-as évben nem jöhetett létre a járványhelyzet miatt, de az adományozás nem maradt el, mivel a lakossági felajánlásoknak köszönhetően 125 gyermeknek tudtunk karácsonyi csomagot összeállítani és házhoz szállítani.

***Jelzőrendszeres házi segítségnyújtás***

A jelzőrendszeres házi segítségnyújtás keretein belül biztosítjuk, az ellátott személyek segélyhívása esetén, az ügyeletes gondozó helyszínen történő haladéktalan megjelenését (a hívástól számított 30 percen belül), a segélyhívás okául szolgáló probléma megoldása érdekében szükséges azonnali intézkedések megtételét.

2020.12.31-én 60 készülékkel működött a rendszer. A központ a Szivárvány Idősek Otthonában kapott helyet. A feladatot ügyeleti rendszerben, 3 fő gondozó, illetve 1 fő nyugdíjas kolléga látta el, heti váltásban.

***A 2020. évi segélyhívási összesítő***

|  |  |  |  |  |
| --- | --- | --- | --- | --- |
| **település neve** | **ellátásban részesülők száma** | **kihelyezett készülékek száma** | **segítségnyújtást igénylő riasztások száma** | **téves riasztások** |
| **Bátaszék** | **72** | **60** | **109** | **24** |

***Étkeztetés***

Az étkeztetés keretén belül napi egyszeri meleg ételt biztosítunk azoknak a szociálisan rászorulóknak, akik koruk, egészségi állapotuk miatt, önmaguknak, illetve önmaguk és eltartottjaik részére tartósan vagy átmeneti jelleggel nem képesek ezt biztosítani.

Az ellátás megszervezésével lehetővé válik, hogy a településen élő rászorult személyek munkanapokon,- naponta egyszer a megfelelő mennyiségű, minőségű meleg ételhez jussanak.

*Az étkeztetés biztosítása:*

*Házhoz szállítással* - Városunkban gépjárművel történik az étel házhoz szállítása.

*Elvitellel*

* az igénybe vevő viszi el az ételt,
* az igénybe vevő által megbízott személy viszi el az ételt.

Az éthordók megtöltéséről a főzőhely gondoskodik. Így a mennyiségi kifogásra vonatkozó panaszok nagy részét sikerült kiküszöbölnünk. A megtöltött éthordókat a nappali intézménybe szállítják 11:45 óráig, ahol az elvitellel étkezők hozzájuthatnak ebédjükhöz és egy időben megkezdődik az ebédek lakásra történő kiszállítása. A veszélyhelyzet ideje alatt, minden étel házhozszállítással került az ellátottakhoz.

Az étel szállítását, két gépjárművel, szerződés alapján egy vállalkozó végzi. Hatalmas lépés a szolgáltatás életében és még nagyobb lépés Bátaszék idős ellátottjai számára, hogy a mosogatás gépesítésével, 2020. decemberétől, egy magasabb szintű, biztonságosabb, higiénikusabb étkeztetéssel szolgálhatjuk időseinket.

A tavalyi évben az étkeztetés szolgáltatását 167 fő vette igénybe. Az éves átlagot tekintve, naponta 107 főnek biztosítottunk ebédet. A helyben történő étkezés és az elvitellel történő étkezés felfüggesztésre került a járványügyi helyzet miatt. Minden ellátottunk házhoz szállítással jut az ebédjéhez.

***2020-ben az étkeztetést igénybe vevők száma***

|  |  |  |  |  |  |  |
| --- | --- | --- | --- | --- | --- | --- |
|  | |  | **Étkeztetés** |  |  |  |
|  |  |  |  |  |  |  |
| **Hónapok** | **Napok száma** | **Helyben**  **étkezők** | **Elvitellel étkezők** | **Kiszállítással étkezők** | **Igénybevétel**  **összesen** |  |
| 1 | 22 | 307 | 277 | 1852 | 2436 |  |
| 2 | 20 | 279 | 244 | 1689 | 2212 |  |
| 3 | 22 | 271 | 270 | 1862 | 2402 |  |
| 4 | 20 | 199 | 229 | 1678 | 2106 |  |
| 5 | 20 | 220 | 235 | 1642 | 2097 |  |
| 6 | 21 | 224 | 246 | 1732 | 2202 |  |
| 7 | 23 | 229 | 252 | 1975 | 2456 |  |
| 8 | 20 | 217 | 209 | 1654 | 2080 |  |
| 9 | 22 | 269 | 246 | 1778 | 2293 |  |
| 10 | 21 | 242 | 242 | 1619 | 2103 |  |
| 11 | 21 | 226 | 231 | 1578 | 2035 |  |
| 12 | 21 | 256 | 216 | 1650 | 2122 |  |
| **összesen** | **249** | **2939** | **2897** | **20709** | **26 544** |  |

Az étkeztetés feladatait 1 fő asszisztenssel láttuk el, akinek a feladatai jelentősen nőttek az igénybe vevői létszám emelkedésével, illetve a járványügyi helyzet miatti szigorításokkal.

Díjhátralék 2020-as évben 3 fő esetében volt 27 957 Ft összegben. 1 fő elhunyt, akinek így a térítési díj tartozása az örökösöket terheli 18 057 Ft összegben.

***Házi segítségnyújtás***

A házi segítségnyújtást igénybe vevők száma 2020.12.31-én 116 fő volt. Az év folyamán összesen 152 idős ellátását segítettük.

2020.12.31-én az igénybe vevők száma Bátaszéken 47 fő, Bátán 16 fő, Alsónyéken 9 fő, Sárpilisen 8 fő, Pörbölyön 7 fő, Várdombon 17 fő volt. Alsónánán 12 fő igénybe vevő volt.

A gondozók feladatai közé tartozik, a személyi gondozás körébe sorolható tevékenységek, (pl: fürdetés, öltöztetés, gyógyszerelés) valamint a szociális segítéshez sorolt háztartási, illetve háztartáspótló segítségnyújtás. (vásárlás, takarítás, mosás, gyógyszeríratás)

A házi segítségnyújtásban egyre több az olyan egyedülálló, magas gondozási szükségletű ellátott, akikhez naponta 2-3 alkalommal mennek a gondozók. Az idősek közül többen teljes ellátásra szorulnak, ezért egyidejűleg több szolgáltatást is igénybe vesznek.

***Nappali ellátás***

A nappali ellátásban a megállapodással rendelkező igénybe vevők száma 2020.12.31-én 39 fő volt, naponta átlagosan 29 fő vette igénybe az ellátást.

Igény esetén gépjárművel szállítjuk az időseket az intézménybe. Rendszeres személyszállítást 12 fő vett igénybe mozgáskorlátozottsága miatt.

***A nappali ellátásban megállapodással rendelkezők száma***

|  |  |
| --- | --- |
| **nappali ellátásban megállapodással rendelkezők száma** | **2020.év/fő** |
| nő | 33 |
| férfi | 6 |
| **összesen:** | **39** |

Az intézményi szolgáltatások a következők: napi egyszeri meleg étel biztosítása, szükség szerinti egészségügyi ellátás, mindennemű ügyintézés segítése, szabadidős programok szervezése, pszichés gondozás, fizikai ellátás: mosás, ruhajavítás, személyi higiénia biztosítása, családi kapcsolatok ápolása.

A tavalyi évben fenntartói döntés alapján, 3 alkalommal került bezárásra a Klub. (veszélyhelyzet kihirdetése, megbetegedés)

A kialakult járványhelyzet jelentősen átírta a tavalyi évre tervezett programnaptárunkat.

***Nappali intézmény 2020. évi program naptára***

|  |  |  |
| --- | --- | --- |
| **2020. évben Nappali Intézményben megvalósult programok dátuma** | **program témája** | **meghívott vendég** |
| január 30. | Az élő hagyomány | Minorits Jánosné Juliska néni – viselet készítő, író |
| február 28. | Népdal, néptánc, kulturális örökség | Kolbert Margó – Sárpilisi Gerlice madár Hagyományőrző Néptánc Egyesület vezetője |
| június 22 | COVID- 19 tájékoztató, az időseink védelme (kézmosás, fertőtlenítés, védőtávolság), megelőzés, új szabályok a klubban. | Hódi Katalin |
| augusztus 19. | COVID- 19 tájékoztató, az időseink védelme, megelőzés, felkészülés a járvány időszakra. Aktualitások | Hódi Katalin |
| szeptember 26. | Filmklub a könyvtárral | Sági Lajosné Ica segítségével |
| október 1. | Idősek Világnapja – verses köszöntő | Gofri sütés a klubban |
| október 15. | Kézműves foglalkozás | Őszi dekoráció készítése a klubban (levelek, termény kosár) |
| október 30. | Közös megemlékezés elhunyt szeretteinkre és klubtagjainkra  Ima a betegekért | - |
| december 19. | Karácsonyi csomagok kiosztása | Bátépker Kft támogatásával |

A heti terv, minden napra hasznos elfoglaltságot kínált a tagoknak.

***A nappali ellátás heti programterve***

|  |  |  |  |
| --- | --- | --- | --- |
| **napok** | **program** | **időpont** | **program vezetője** |
| **hétfő** | Ülőtorna | 900-1000 | Kis Eszter |
| **kedd** | Felolvasás | 1000-1100 | Sági Lajosné Ica |
| **szerda** | Kártya-parti, társas játékok, kézműves foglalkozások | 900-1000 | Hódi Katalin |
| **csütörtök** | Havi program | Minden hó 4. csütörtök 900-1100 | Vendég előadók |
| **péntek** | Katolikus hittan „A” hét  Református hittan”B” hét | 900-1000 | Kürtösi Krisztián atya  Sümegi József  Csukor Árpád  Fekete Zoltán  Fekete Zoltánné |

***Védőnői Szolgálat***

A védőnői szolgálat az egészségügyi alapszolgáltatás részeként, a családok egészségének megőrzésére, segítségére irányuló preventív tevékenység, valamint a betegség kialakulásának, az egészségromlásnak a megelőzése érdekében végzett egészségnevelés.

Bátaszéken négy vegyes körzetben történik a feladat ellátása.

A védőnő által ellátott feladatok:

* Körzethez tartozó nevelési-oktatási intézményekbe járó gyermekek gondozása
* Nővédelem
* Védőnői méhnyakszűrés végzése
* Várandós anyák gondozása
* Gyermekágyas anyák gondozása
* 0-6 éves korú gyermekek gondozása
* Oktatási intézménybe nem járó tanköteles korú gyermekek gondozása

A védőnők 2020-ban 370 családdal álltak kapcsolatban, 95 kismamát és 446 gyermeket gondoztak.

2020-ban Bátaszéken 89 fő, Alsónyéken 12 fő, Pörbölyön 4 fő várandós anya állt gondozás alatt.

Bátaszéken 387 fő, Alsónyéken 48 fő és Pörbölyön 27 fő 0-6 éves gyermeket gondoztak a védőnők.

A 2019/2020-as tanévben a Védőnői Szolgálat Bátaszéken az általános iskolában 471 gyermeket, a gimnáziumban 238 gyermeket, Pörbölyön 22 gyermeket látott el.

A 2020-as évben nem történt méhnyakszűrő vizsgálat, mert a feladatellátásra képesítéssel rendelkező védőnők gyermekvállalás miatti tartós távolléten voltak.

***Központi háziorvosi ügyelet***

A központi háziorvosi ügyeletben hat orvos és hét asszisztens látta el a feladatokat.

December hónapban öt háziorvos látta el az ügyeleti feladatokat, mivel sajnálatos módon egy orvos elhunyt.

Az ügyelet ellátása a Gondozásai Központ vezetője által készített ügyeleti rend szerint történik. Minden hónap 5-ig eleget tettünk jelentési kötelezettségeinknek.

Egész éven át biztosított volt az intézmény folyamatos feladatellátása, és működése.

Az intézmény minden épületén állagmegóvás céljából, kisebb munkálatokat, karbantartásokat végeztünk.

A Gondozási Központnál a tavalyi évben történt beruházások:

(Az árak, nettó összeget jelentenek.)

*nappali ellátás*: mosógép 89 645 Ft, klímaberendezés 450 000 Ft

*étkeztetés:* ételmintás hűtő 24 331 Ft, mikróhullámú sütő 18 102 Ft, kerékpár 55 039 Ft, mosogatógép 440 945 Ft,

*jelzőrendszeres hsny:* készülékekhez akkumulátor 360 000 Ft, (60 db)

*hsny bátaszék:* 1 kerékpár 54 803 Ft

*hsny Pörböly:* 1 kerékpár 55 039 Ft

*hsny Alsónána*: mobil telefon 23 945 Ft, kerékpár 53 701 Ft

hsny Báta: mikróhullámú sütő 18 032 Ft, kerékpár 104 410 Ft

*központi háziorvosi ügylet:* hűtőszekrény 51 102 Ft, mikrohullámú sütő 17 669 Ft,

*család- és gyermekjóléti szolgálat:* laptop 144 095 Ft, klímaberendezés 383 000 Ft, szekrény 289 000 Ft

*védőnői szolgálat:* mobil telefon 36 985 Ft, vizsgálóágy 49 646 Ft, szűrőaudiométer 187 007 Ft, hallásvizsgáló 22 150 Ft

**Keresztély Gyula Városi Könyvtár**

Középfokú ellátást biztosító, általános gyűjtőkörű, nyilvános önkormányzati könyvtár.   
Használói köre a város és a városkörnyék lakosságából tevődik össze.  
A könyvtár használói részére hozzáférést biztosít az általa nyújtott szolgáltatásokhoz, a birtokában levő információhordozókhoz és azok használatához. Az ODR (Országos Dokumentumellátó Rendszer) igénybevevői vagyunk.

Könyvtári gyűjteménye tudatosan fejlesztett állomány, melynek összetétele az olvasói elvárásokat figyelembe véve gyarapszik. A gyarapodás arányait tekintve az egyensúlyra törekszik, de meghatározó eleme a felnőtt szépirodalom, ezt követi a gyermek szépirodalom, majd a felnőtt és a gyermek szakirodalom. Tekintettel a DVD, CD iránti gyengülő keresletre, ezeket a dokumentumtípusokat a könyvtár már nem szerzi be. A meglévő állomány kölcsönzése sem jellemző.

2020 évben összesen 3.144.270 Ft értékben került beszerzésre dokumentum.

Összesen 1302 db könyv került leltárba. Márai-program: 43 db könyv 130.000 Ft értékben. A leltári állomány 2020. december 31.-én dokumentumtípusonként:

41764 db könyv, 2166 hang- kép-és elektronikus dokumentum. Összesen 43930 db dokumentum.

Az állományból kivonás munkafolyamata lezárult. 4188 db kötet 1.316.882 Ft értékben került selejtezésre. A selejtezés oka: elavult.

Könyvtárunk leggyakrabban igénybe vett szolgáltatása a kölcsönzés. Rendezvények szervezése, programok tartása, csoportok fogadása, valamint civil szervezetekkel való együttműködés jellemzi tevékenységünket. A Számvevőség épületében a Kiállító terem működtetését is az intézmény látja el.

2020 évben, tekintettel a pandémia miatt kialakult helyzetre, jelentős változásokat kellett átélnünk.  
Az intézmény a 278 munkanapból 182 napot tartott nyitva, és 96 napot dolgozott zárva tartás mellett. Alkalmazkodva a körülményekhez, segítve a könyvekkel való ellátottságot, új formákat vezettünk be: könyvcsomagot állítottunk össze kölcsönzésre, és bővítettük a házhoz szállítás körét. A házhoz szállítás, érdekes módon könyvtárunkban már évek óta bevett gyakorlat volt, de teljes jogosultságát jelen körülmények között érte el.

A statisztikai adatok visszaesést mutatnak:

- a könyvtári látogatások számában,

- a nyitva tartás időben

- a kölcsönzött dokumentumok számában,

- rendezvények maradtak el.

Munkánk másik fontos területe a tájékoztatás. A gépi adatbázisok (OPAC, CIRC) használata ma már nélkülözhetetlen. Ezt főként a könyvtárközi kölcsönzéseknél (ODR) tapasztalhatjuk.

2020 évben a könyvtár saját programjai, és csoportok, civilek rendezvényei maradtak el.

2020-ban 410 fő beiratkozott olvasó 4657 alkalommal használta a könyvtárat.   
Kölcsönzött dokumentumok száma: 6573 db.

A kialakult helyzetben is 43 alkalommal tartottunk óvodásoknak és általános iskolásoknak, felnőtteknek különböző foglalkozásokat, vetítést, melyeken 837 használó vett részt.  
Rendezvényeink pl. a húsvéti ajándékkészítés, Gyermeknap, Népmese napja, Összefogás a könyvtárakért, Besigheim Játszótér, Faültetés stb. vagy elmaradtak, vagy korlátozott érdeklődés mellett kerültek megtartásra.

Évi összes látogatóink száma: 7208 fő.

(2020 évben 278 munkanapot dolgoztunk, a személyes használat száma 7208.  
Ez átlag napi 25-26 látogatót jelent.)

Az elmúlt évben 27.551 e forintból gazdálkodtunk. Bevételünk szolgáltatásokból 347 e Forint volt. Egész évi tevékenységünket racionálisan, takarékosan, költségkímélőn szerveztük.

2020 évben a könyvtár rendelkezett Érdekeltségnövelő támogatással, összege: 1 327 000 Ft, ebből 398 100 Ft értékben bútor került beszerzésre.

**Bátaszékért Marketing Nonprofit Kft**

Az év eleji átállás és feladat-meghatározás után belekezdtünk a rendezvényszervezésbe, illetve folytattuk a megkezdett munkáinkat.

A Cikádor újság július kivételével minden hónap első hetében jelenik meg, és nem történt ez másképp januárban sem. A változás a tavalyi évhez képest annyi, hogy felmondtuk a postával kötött szerződésünket, és megbízás alapján helyi kézbesítő juttatja el az újságot a bátaszéki háztartásokba, de januártól kezdve biztosan megkapják a magazint a Kövesden és a Lajvéron élők is.

A Petőfi Sándor Művelődési Ház otthont ad a helyi csoportok és egyesületek rendezvényeinek is, de igyekszünk a rendelkezésre álló csekély számú (2 db) termeink kihasználtságát maximalizálni. A termeinket az első félévben használók: Heimat Iciri-Picirik, Nóri Fitt Aerobic, Felvidék Utánpótlás, Sas Andrea Aerobic, Felvidék Aprók, Heimat Utánpótlás és Nagyok, Székely Unokák, Senior Tánc, Lovári nyelvtanfolyam, Felnőtt szalontánc, Napsugár Nyugdíjas Egylet, Baba-Mama Klub, Felvidék Felnőtt, Székely Kórus.

A báli időszakban is segítettünk a hozzánk érkezőknek, koordináltuk a filharmóniai zenei előadásokat, folyamatosan kooperáltunk a Keresztély Gyula Városi Könyvtárral.

Ovis színházat szerveztünk, és biztosítottuk a helyszínt a Bátaszéki Színjátszók próbáihoz, illetve a februári előadáshoz: Vörösmarty Mihály A fátyol titkai című darabját adták elő a helyi amatőr játékosok, amelyet a nagysallói közönségnek is bemutattak Szlovákiában.

Vendégünk volt a farsangi időszakban a Vivat Bacchus énekegyüttes, de a nyugdíjasok fánksütésében is részt vettünk. Február 21-én a Csavar Színház volt a vendégünk, Csokonai Vitéz Mihály Dorottya című darabját láthattuk.

A gimnazisták folyamatosan próbáltak a gálaműsoraikra, amelyeket március 6-án tartottak.

Folyamatosan tudósítottunk a testületi ülésekről, a városi eseményekről, a fórumokról.

Március 9-én tartottuk a városi nőnapi rendezvényt, amelyiken az önkormányzat kötelékében dolgozó hölgyeket köszöntöttük előadással, virággal és süteménnyel.

Március 15-én már csak a Romkertben tudtuk megtartani az ünnepély egy részét a veszélyhelyzeti intézkedések miatt.

A Covid19 miatti rendezvénykiesések szervezőként bennünket is megviseltek, hiszen olyan meghatározó városi programokról kellett lemondanunk, amelyeket mi is nagyon szeretünk, és amelyekre a bátaszékiek is nagyon számítottak.

A hiányt igyekeztünk orvosolni a lehetőségekhez mérten. A térzene koncertek Bátaszékre is ellátogattak, sőt a kaposvári Csiky Gergely Színház művészeit is köszönthettük a Besigheim Játszótéren.

Átadásra került az Agrárlogisztikai Központ is, amelyiknek a médiamegjelenéseit és a szórólapjai készítését koordináltuk.

Szintén szűk körben, és a veszélyhelyzetre vonatkozó előírások betartásával vehettünk részt a kerek évfordulós trianoni megemlékezésen.

A pedagógusok köszöntése is rendhagyó módon történt az intézményekben, ahol „leadtuk” az ajándékokat, és a város polgármestere csak a nyugállományba vonulókat köszöntötte személyesen.

Június 20-án szintén csökkentett létszámú közönség vehetett részt a Bátaszéki Felvidék Egyesület születésnapja alkalmából megrendezett programon, amelyiken fellépett a Parapács Zenekar, valamint Agócs Gergely.

Nem volt könnyű a március közepétől kezdődő időszak számunkra, mégis próbáltuk az erőinket olyan feladatokra koncentrálni, amelyek hasznára válhatnak a bátaszékieknek és a hozzánk látogatóknak. Az időnk nagy részét lekötötte az V. Bátaszéki Bornapok szervezése, hiszen ebben az évben – a zalai szolgáltató kiszervezésével – 100 %-ban saját erőforrásból szerettük volna megszervezni és lebonyolítani a város legnagyobb és legszínesebb programját, amelyik ezreket mozgat meg évről évre. Reméljük, hogy 2021. szeptember 10. és 12. között pótolhatjuk és megtarthatjuk a rendezvényt.

A nyár folyamán is terveztük a kiadványainkat, készültünk a júliusi egy hónapos kihagyás után megjelenő Cikádor újság megjelentetésére.

A bátaszéki városvezetés pozitív döntésének köszönhetően a tavaszi pandémiás helyzetet követően megtarthattuk a Bátaszéki Nyárvégi Esték rendezvénysort, amelyik nagyon népszerű volt a városban látogatók, és a hozzánk érkezők körében. Augusztus 15-én piaci zsibvásárral nyitottunk, amelyiket kiegészítettünk a gyerekek számára ingyenesen elérhető játékokkal. Az állami ünnepet a szokásoknak megfelelően a templomban tartottuk, de másnap (hosszú hétvége lévén) estébe nyúló programokkal, és többek között a Pántlika Zenekar koncertjével vártuk az érdeklődőket a Besigheim Játszótéren. 29-én újra a Piacra költözött a program: fellépett a Medinai Tamburazenekar, és egy egészen különleges tűzzsonglőr produkcióban volt részünk a Romkertben. Szeptember 5-én a legkisebbeknek próbáltunk kedvezni a művelődési házba szervezett programokkal: volt kézműves foglalkozás, waffelsütés, és fellépett a Grimask Bábszínház. 11-én tartottuk a Város Napját az általános iskolában, másnap pedig városi főzőversenyt tartottunk tartalmas kísérő rendezvényekkel. Szeptember 19-én az őszi gyermeknap lebonyolításában segítettünk a bátaszéki nagycsaládosoknak, illetve a Keresztély Gyula Városi Könyvtár munkatársainak.

Szeptember 18-án könyvbemutatónak adott helyet a Petőfi Sándor Művelődési Ház, László János tanár úr kötetét mutattuk be a közönségnek. 24-én Süli János miniszter tartott tájékoztatót az épülő paksi atomerőművel kapcsolatban. Az idősek világnapját sajnos már nem rendezhettük meg, de mindenkinek készítettünk és küldtünk személyre szóló ajándékot.

Október 3-án második alkalommal tartottuk meg a Bátaszéki Közösségi Futást, amelynek a helyszíne most a Szeleshát Szőlőbirtok volt. 6-án színházba invitáltuk a bátaszékieket, akik Zrínyi Ilona életébe nyerhettek bepillantást. Az újabb általános lezárás és rendezvénytilalom előtt még megtarthatta a jubileumi műsorát a Bátaszéki Felvidék Néptánc Egyesület, 22-én Kaszás Géza irodalmi műsora volt a vendégünk, és az október 23-i ünnepélyt is meg tudtuk tartani a művelődési házban, a Mansfeld Péterről elnevezett kopjafánál, és a Városháza előtt.

A novemberre és decemberre tervezett programjainkat a járványhelyzet sajnos meghiúsította, ezért csak az Adventi ablakok című játékunkat tudtuk megvalósítani, és a Fiatalok a városért díjkiosztóra is szűk körben kerülhetett sor. A december 24-i ételosztás lebonyolításában is aktívan részt vettünk.

**Városüzemeltetés, településfejlesztés**

Bátaszék Város Önkormányzata a 2020. évi városüzemeltetési és településfejlesztési feladatait a korábbi évekkel megegyezően 2 ellátási területtel oldott meg. Részben a 100 %-os önkormányzati tulajdonú BÁT-KOM 2004 Kft-vel, részben pedig külső vállalkozókkal. A BÁT-KOM 2004 Kft-vel minden évben a költségvetési tervezésnek megfelelően keretszerződés megkötésére kerül sor, majd az év közbeni változások függvényében előterjesztések alapján módosításra kerül a keretszerződés.

A külső vállalkozók pedig döntően a pályázati forrásból megvalósuló beruházásokat, felújításokat látják, látták el, vagy azokat a nagyobb volumenű feladatokat, melyekhez a BÁT-KOM 2004 Kft-nek nincs szakmai kompetenciája.

A felújítások és beruházások, valamint a dologi kiadások keretében elszámolásra kerülő városüzemeltetési, településfejlesztési feladatok tekintetében nagyon jelentős szerep hárult 2020-ban is a Bátaszéki Közös Önkormányzati Hivatal Városüzemeltetési Irodájára. Az előkészítések, árajánlatkérések, szerződéskötések. területátadások, folyamatok nyomon követesé, a kész munka átvétele, elszámolások koordinálása tekintetében kiemelkedően látták el feladatukat.

A 2020-ban elkészült beruházások jelentős része a települési infrastruktúrát, a lakosság által igénybe vett önkormányzati szolgáltatáshoz kapcsolódó épületek korszerűsítését érintették. Különös figyelmet szenteltünk a lakosság közúti és gyalogos közlekedéséhez, valamint a kegyeleti helyekhez kapcsolódó balesetveszélyek megelőzésére, mind ezek érdekében történtek meg a kátyuzások, járdafelújítások, közvilágítások korszerűsítése, új világító helyek kialakítása, temetői utak javítása, zöldterület karbantartás, csapadékvíz elvezető árkok tisztítása, az önkormányzati kezelésű utak mentén a KRESZ táblák pótlása, riasztó rendszer kialakítása. Figyelmet és nagyobb keretösszeget fordítottunk a bérlakások felújítására, valamint az intézményeink komfortosítására, pl óvoda terasz felújítás, gyermekorvosi orvosi rendelő felújítása, gondozási központnál ellátott felújítási feladatokra.

A felújítások, javítási munkálatok nem csak a Város területét, hanem a külterületi részeket - Kövesd, Lajvér – is jelentősen érintették.

Civil szféra hatása a település életére

A város mindennapi életét meghatározzák a civil és egyéb szervezetek tevékenysége, melyek nagyban hozzájárulnak a mozgalmas közösségi élethez. Bátaszék Város 26 civil szervezettel, 2 nemzetiségi önkormányzattal és 15 egyéb szervezettel büszkélkedhet, mely minden korosztályt összefog, számos működési területet lefed, teret biztosít a hagyományainak ápolására.

2020-ban 19 civil szervezetet összesen 4.400 e Ft-al, 7 kiemelt civil szervezetet pedig 19.338 e Ft-al támogattunk a Város költségvetéséből céljaik megvalósításának elősegítésére. A pandémia okozta nehézségek ellenére igyekeztek az összegeket ésszerűen felhasználni. A kiutalt összegek elszámoltatása megtörtént, 1 szervezet adta vissza a támogatás feladatelmaradás miatt, 2 szervezet pedig kérte, hogy a fel nem használt összeg kerüljön 2021. évre részükre átvezetésre, hogy ebben az évben tudják a megfelelő célra felhasználni.

**Belső irányítási, ellenőrzési rendszer működésének értékelés**

2020-ban is nagy hangsúlyt fektettünk a belső ellenőrzési rendszerre. Vállalkozási szerződés keretében alkalmaztunk egy tapasztalt belső ellenőrt, aki az ellenőrzések mellett szakmai tanácsokat is adott a működésünkhöz. Mindemellett nagyon nagy hangsúlyt fektettünk a folyamatba épített ellenőrzésre, az adatok tisztaságára és védelmére. A KÖH belső kontroll rendszere a FEUVE szabályozási folyamatokban leírtaknak megfelelően működött.

Bátaszék város Önkormányzatnál és intézményeinél 2020. évben lefolytatott ellenőrzéseket az előterjesztés **1. melléklete** tartalmazza, míg a 2020. évi belső ellenőrzési megállapításokat a **2. melléklet.**

### Önkormányzati bevételek alakulása

# **Bevételek**

Bátaszék Város Önkormányzatának 2020. évi módosított bevételi előirányzata 1 957 585 e Ft volt, a teljesítés 1 900 887 e Ft, mely 97,1 %-os teljesülést jelent.

# **Költségvetési bevételek**

Az Önkormányzat működési bevétele a tervezett 490 507 e Ft eredeti előirányzathoz képest módosított előirányzatban és tényleges teljesülésben is 540 091 e Ft-ra nőt. Ez annak köszönhető, hogy a 2020. évi normatíva év közi módosítása során új finanszírozott elemek jelentek meg, melyekre mi is meg tudtuk igényelni a normatívát, ilyen pl. a szociális ágazati pótlék, a pedagógus bérpótlék növekmény.

A Működési célú támogatások államháztartáson belülről eredeti 111 376 e Ft-os eredeti előirányzata 124 615 e Ft-ra módosult, valamint a Felhalmozási célú támogatás államháztartáson belülről eredeti 114 813 e Ft-ja 218 823 e Ft-ra növekedett az év során. A 117 249 e Ft-os támogatási növekedés jelentős része pályázatokon elnyert támogatásokból adódik. Pl: Free wifi pályázat, Iskola energetikai korszerűsítése.

Közhatalmi bevételek tekintetében év elején még betervezésre került a gépjármű adó 40 %-a, mivel akkor még nem volt ismert a pontos elszámolásra vonatkozó elv, de bennünket már egyáltalán nem illetett meg tavaly ez az összeg, így a kieső 21 000 Ft-ot némileg kompenzálta az Iparűzési adó 17 000 Ft-os többletbevétele.

Működési bevételeink a tervhez képest 4 millió forinttal növekedtek, köszönhetően a bérleti díjak bevételének.

Felhalmozási bevételeink 1 millió forinttal maradtak a tervezett alatt, annak ellenére is, hogy egy bel és egy külterületi kicsi földrész értékesítésre került.

Működési célú átvett pénzeszközeinkre év elején nem terveztünk be bevételt, mivel még nem volt ismert a pontos jogcímük, de szerencsére a tényleges teljesítés év végén 5 360 e Ft-ban realizálódott, pl. Ünnepekhez kapcsolódó adományok, külterületi utak bevétele.

Felhalmozási célú átvett pénzeszközeink tényleges teljesülése a tervhez képest 30 millióval volt több. Megérkezett a Tájház felújításához az első részlet 10 millió Ft összegben, továbbá az Agrárlogisztikai Központ jótállási biztosítéka is a számlánkra került, de ez az összeg meghatározott idő után visszafizetésre kerül, illetve szükség szerint ebből történik meg a garanciális javítás.

# **Finanszírozási bevételek**

2020. év során az önkormányzat költségvetésében lévő hiányt belső forrásból az előző évi pénzmaradványból sikerült fedezni, az előző évi költségvetési maradványból 458 413 e Ft a bevételeknél felhasználásra került.

Az államháztartáson belüli megelőlegezéseknél jelentkező 23 357 e Ft-ot a MÁK az előírás szerint az év eleji finanszírozásból elvonta.

##### Önkormányzati Kiadások alakulása

# **Kiadások**

Bátaszék Város Önkormányzatának 2020. évi módosított kiadási előirányzata 1 957 585 e Ft volt, a teljesítés 1 623 538 e Ft, mely 82,9 %-os teljesítést jelent. A teljesítési adatok 334 047 e Ft-tal maradnak el a módosított előirányzattól. A bevételek gyakorlatilag a tervezettnek megfelelően alakultak, így látható, hogy összevont egyenlegben kedvezőbben alakult a kiadások és bevételek egyenlege.

A költségvetési bevételek tekintetében 1 419 117 e Ft bevételt realizáltunk, míg a költségvetési kiadások szintjén 1 603 487 e Ft teljesülésről beszélhetünk. A 2020-as évet kiadások tekintetében nagyon visszafogott gazdálkodás jellemzi. Az eredetileg tervezett 1 724 910 e Ft 1 957 585 e Ft-ra módosult év közben, melyből csak 1 623 538 e Ft került kifizetésre. A fő összegek és a pénzmaradvány alakulását jelentősen befolyásolja az a tény, hogy a pályázati pénzek bevételi része már realizálódott a 2020. év során, míg a hozzá kapcsolódó kiadások nagyobb része majd 2021. év során kerül elköltésre.

.

Részletesen a kiadásokról:

* A személyi juttatások esetében a takarékos gazdálkodásnak köszönhetően éves szinten 8 653 e Ft-al kevesebb került kifizetésre 2020-ban. Elsősorban a külsősök részére kifizetett összeg csökkent 2020-ban.
* A munkaadót terhelő járulék kiadásai esetében is jelentős csökkenés tapasztalható a tervezett előirányzat és a tényleges kiadási összeg között. Ez a 3 676 e Ft-os különbség 2 összetevőből adódik: részben azért, mert csökkent a személyi juttatások tényleges kiadási összege a tervezetthez képest, részben pedig annak, hogy a tervezéskor még nem volt ismert, hogy a munkaadót terhelő járulék 17,5 %-ról 15,5 %-ra csökken 2020. július 1-től.
* Dologi kiadások területén is igyekeztünk takarékosan gazdálkodni, ugyanakkor a koronavírus járvány miatt részben nőttek a védekezési kiadások, másrészt viszont nem került sor néhány olyan egyéb szolgáltatási kiadásra, amely év elején betervezésre került. Több olyan tétel is jelentkezett, mely tervezéskor még a dologi kiadásoknál szerepelt, de megvalósuláskor már a felhalmozási kiadásokat terhelte, így a teljesítés összege a módosított 284 028 e Ft helyett 276 688 e Ft lett év végén.
* Az ellátottak pénzbeli juttatásai (szociálpolitikai juttatások) keret felhasználásánál a tervezett 15 800 e Ft –tal szemben 14 976 e Ft került kifizetésre 94,7%.
* Egyéb működési célú kiadások a tervezett összeghez képest nőtek az év során, 586 944 e Ft-ról 615 125 e Ft-ra, melynek jelentős része a már említett normatíva év közi többletbevételével áll párba, mivel növekedett a normatíva összege, ezek pedig továbbadásra kerültek az Önkormányzat Társulásai által fenntartott költségvetési szervek részére. A tervezett összeghez képest a különbség 28 181 e Ft-os növekedést jelent.
* A felhalmozási kiadások az év elején megállapított előirányzathoz képest 7 289 e Ft-tal nőttek, melyből 4 805 e Ft a beruházásokat érinti, a különbség pedig a felújítási és egyéb felhalmozási kiadások közötti átcsoportosításnál jelentkezik. (**Részletesen a Z.3. és** Z.**4. számú mellékletben**).
* Finanszírozási kiadásoknál a tervezett 19 294 e Ft-os államháztartáson belüli megelőlegezések visszafizetése jelenik meg, valamint a lízingelt személygépkocsi 2020. évi kiadása 757 e Ft összegben.

**III.**

**Az államháztartásról szóló 2011. évi CXCV. törvény** **91. § (2) bekezdés a)-d) pontjaiban előírt indoklások**

***Az önkormányzat költségvetési mérlege, pénzeszközök változása***

Az önkormányzat pénzkészlete 2020. január 1-jén 475.828.067 Ft volt. Bevételként 1.419.116.425 Ft került elszámolásra. Az év folyamán 1.603.487.132 Ft kifizetését és – 2.140.609 Ft egyéb korrekciós tételét követően a 2020. december 31-i záró pénzkészlet 289.316.751 Ft. (Részletesen Z.9. tájékoztató táblázatban)

## **Többéves kihatással járó döntések**

A többéves kihatással járó döntésekből származó felhalmozási célú kötelezettségek összege 97.884 e Ft. A működési célú kötelezettségek az előző évekről áthúzódó kötelezettségek. 2024-ig átnyúló 3 768 e Ft felhalmozási célú pénzügyi lízing kiadási kötelezettsége van (Skoda Octavia), valamint TOP 3.2.1.-16-TL1-2019-00026 - Bátaszéki Kanizsai Dorottya Általános Iskola B és C épületének energetikai korszerűsítése címen elnyert pályázat megvalósítása 94.116 e Ft összegben. (Részletesen a Z.2. tájékoztató táblázatban)

Az Önkormányzat 2020.12.31-én felvett pénzbeli hitel állománnyal nem rendelkezik.

A beruházásoknál és a felújításoknál a 2020. évre áthúzódó és megvalósuló feladatokat és munkákat mutattuk ki.

Az önkormányzatnak 2020. december 31. napjával nem volt kezességvállalása, kezességvállalás érvényesítésére nem került sor.

***Közvetett támogatások***

## **A közvetett támogatások tényleges összege 650 000 Ft, mely a következő jogcímeken jelentkezett:**

* Magánszemélyek kommunális adója jogcímben a polgárőrök részére megállapított mentesség a fizetési kötelezettségre 50 fő \* 13.000 Ft.

*Adósság állomány alakulása*

2020. december 31-én az önkormányzatnak külföldi hitelező felé adósság állománya nem volt. A 2020. évi költségvetést, valamint a következő évet terhelő belföldi szállítói kötelezettségként a mérlegben 180.505 Ft került kimutatásra, melyből nem lejárt 180.505 Ft, 1-90 nap közötti lejáratú nem volt. A 2020. évi költségvetést, valamint a következő évet terhelő Költségvetéssel szemben fennálló tartozása (MÁK megelőlegezés) kötelezettségként a mérlegben 22.647.867 Ft került kimutatásra. (Részletesen Z.4. tájékoztató táblázat)

Az intézmények 2020. évi utolsó finanszírozására 2020. december 22-én került sor, melyből az eddig beérkezett 2020. évi fizetési határidejű számláikat egyenlítették ki. Ezt követően még érkeztek 2020. évi fizetési határidejű számlák (melyek 2020. december 31-ig kifizetésre kerültek). Ezek összegét lejárt adósság állományként kell kimutatni.

## **Vagyoni helyzet alakulása**

Az önkormányzat eszközeinek értéke 2020. december 31-én 6.135.560.602 Ft, mely 1 %-kal (53.302.221 Ft-tal) csökkent az előző évhez képest.

Az immateriális javak állománya 13 %-kal (68.310 Ft-tal), csökkent a 2019. december 31-i adathoz viszonyítva, mely a vásárolt szoftverek és vagyoni értékű jogok értékcsökkenési leírása miatt keletkezett.

A tárgyi eszközök állománya 191.448.676 Ft. 3 %-os növekedést mutat, melynek oka, hogy önkormányzati szinten a tárgyévi aktivált beruházások értéke meghaladta a tárgyévben elszámolt terv szerinti amortizációt.

A befektetett pénzügyi eszközök az elmúlt évhez képest 3 %-kal (750.000 Ft-tal) csökkentek. Ennek oka, hogy megszűnt a Bátaszéki Naperőmű Nonprofit Kft-ben a 25 %-os részesedésünk.

Az önkormányzatnak a gazdasági társaságokban történő befektetései 750.000 Ft-tal csökkent (ennek oka, hogy megszűnt a Bátaszéki Naperőmű Nonprofit Kft-ben a 25 %-os részesedésünk), a fennmaradó részesedések könyv szerinti értéke 23.790.000 Ft. Az önkormányzat többségi tulajdonában lévő gazdasági társaságok a következő közfeladat-ellátásában vettek részt: városüzemeltetési és közművelődési. (Részletesen a Z.8. Tájékoztatóban)

Ezen gazdasági társaságok működéséhez 2020-ban nem járult hozzá az önkormányzat tőkepótlás jogcímeken.

A lakáshoz jutás támogatása kölcsönállománya és egyéb hosszúlejáratú követelések állománya Bátaszék Város Önkormányzatának nyilvántartásában nem szerepel

A kezelésbe átadott eszközök év végi állománya 0 Ft, mely nem változott 2019 óta.

A forgóeszközök állománya a mérleg fordulónapján 0 Ft, mely 177.200 Ft-tal csökkent az előző évhez képest.

Csökkenés következett be a pénzeszközöknél, melynek év végi állománya 289.316.751 Ft. 2020. év végén meglévő értékpapírok állománya 0 Ft.

A követelések vonatkozásában csökkenés tapasztalható, mértéke 40 % az előző évhez képest.

Az önkormányzat intézményeinél és a Közös Önkormányzati Hivatalnál az érték nélkül nyilvántartott eszközök állománya (0-ra leírt használatban lévő és használaton kívüli eszközök) kimutatásra került.

***Az önkormányzat tulajdonában álló gazdálkodó szervezetek működéséből származó kötelezettségek, részesedések alakulása***

Az önkormányzat tulajdonában álló gazdálkodó szervezetek működéséből származó kötelezettségek összes állománya 23.790.000 Ft, melyek a következő jogcímeken keletkeztek:

* BÁT-KOM 2004 KFT 3.000.000 Ft
* Bátaszéki Marketing Kft 3.000.000 Ft
* RE-VÍZ Duna-menti Kft 17.790.000 Ft

A részesedések a Z.8. Tájékoztató táblázat kimutatásban szerepkő tételekből tevődnek össze.

Tisztelt Képviselő-testület!

A 2020. évi költségvetési rendeletben megfogalmazott célok a végrehajtás során szükségessé vált módosításokkal együtt teljesültek. A fejlesztések eredményeként a működés takarékosabbá vált, a szolgáltatások színvonala emelkedett. 2020-ban több Képviselő-testületi döntés is a szigorú, takarékos és ésszerű gazdálkodást helyezte az előtérbe, pl.:

* szerződések felülvizsgálata,
* csak azon beruházások, felújítások engedélyezése, melyek végrehajtása nem okozott likviditási gondot az önkormányzat gazdálkodásában.

A fenntartható fejlődés érdekében, 2021-ban folyamatosan elemeznünk kell a gazdasági folyamatokat, figyelembe véve az önkormányzat erre irányuló döntéseit.

A költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Kormányrendelet (továbbiakban: Bkr.) 11. § (2a) bekezdése értelmében az önkormányzat valamennyi költségvetési szerv vezetője köteles az éves költségvetési beszámolóval együtt a Bkr. 1. melléklete szerinti vezetői nyilatkozatot a polgármesternek megküldeni. A költségvetési szervek vezetői ennek a kötelezettségüknek eleget tettek. A vezetői nyilatkozatok a zárszámadási rendelet tervezet 3.sz.mellékletét képezik.

A jogalkotásról szóló 2010. évi CXXX. törvény (Jat.) 17. §-a alapján a zárszámadási rendeletet előkészítő jegyző előzetes hatásvizsgálatot végzett, melyben felmérte a szabályozás várható következményeit.

A zárszámadási rendelettervezet előzetes hatásvizsgálatának megállapításai a következők:

***Társadalmi, gazdasági, hatások***

*A zárszámadási rendeletben foglaltak végrehajtásával az önkormányzat elősegítette a településen élők helyzetének javítását (fejlesztések, intézmények átalakítása, stb.). A szociálisan rászoruló társadalmi rétegek támogatásában előrelépés történt (étkeztetés, önkormányzati lakások bérbeadása, stb).*

*A rendeletben foglaltak végrehajtásának költségvetési hatását az előterjesztés részletesen tartalmazza.*

***Környezeti és egészségügyi következmények***

*A 2020. évben az orvosi rendelő felújítását végezte el az önkormányzat, így a település egészségügyi ellátása korszerű körülmények között folytatódhat a következő években. Az önkormányzat Környezetvédelmi Programjának 2020. évre tervezett részei nem valósultak meg, mert a tervezett európai uniós forrásokból nem részesültünk.*

***Adminisztratív terheket befolyásoló hatások***

*A zárszámadási rendeletben foglalt pénzügyi,- számviteli és szociális előírások végrehajtása a szakmai, ügyintézési és adminisztratív feladatok végrehajtásában többletfeladatokat jelentettek a költségvetési szervek számára.*

***A jogszabályok megalkotásának szükségessége, a jogalkotás elmaradásának várható következményei***

*A zárszámadási rendelet megalkotását szükségessé teszi az Mötv. és az Áht. előírásai, melynek elmaradása törvényességi mulasztásnak számít, ami támogatás megvonásával jár.*

***A jogszabály alkalmazásához szükséges személyi, szervezeti, tárgyi és pénzügyi feltételek***

*A zárszámadási rendeletben rögzítettek végrehajtásához a személyi, tárgyi, szervezeti és pénzügyi feltételek rendelkezésre álltak.*

A rendelet-tervezet elkészítésénél figyelembe vettük a jogszabályszerkesztésről szóló 61/2009. (XII.14.) IRM rendelet előírásait.

Kérem a zárszámadási rendelet-tervezet elfogadását.

**H a t á r o z a t i j a v a s l a t :**

**a 2020. évben lefolytatott ellenőrzésekről szóló tájékoztató elfogadására, az összefoglaló jelentés jóváhagyására**

Bátaszék Város Önkormányzata Képviselő-testületének - a Kormány által a 27/2021. (I. 29.) Korm. rendelettel kihirdetett veszélyhelyzetre tekintettel a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerinti - hatáskörében eljáró Bátaszék Város Polgármestere;

1. az önkormányzat költségvetési szerveinél lefolytatott ellenőrzésről szóló tájékoztatót tudomásul veszi,
2. *a költségvetési szervek belső kontrollrendszeréről és belső ellenőrzéséről rendelkező 370/2011. (XII. 31.) Korm. rendelet 49. § (3a)**bekezdésében* foglaltakra figyelemmel a 2020. évre vonatkozó belső ellenőrzési összefoglaló jelentést jóváhagyja.

*Határidő:* 2021. május 10.

*Felelős:* Kondriczné dr. Varga Erzsébet jegyző

(a határozat megküldéséért)

*Határozatról értesül:* Bátaszéki KÖH pénzügyi iroda

irattár